A rosszul sikerült ugrás

Horányban sokat nyaraltunk családilag, fürödtünk a Dunában, imádjuk.

Egyik nap gondoltunk egyet, menjünk a pócsmegyeri tóra, jó

lesz egy kis változatosság! Gyönyörű volt a tó, és találtunk egy kis

fennsíkot, ott letáboroztunk. A gyerekeimnek volt ott egy három

méteres magaslat, ahonnan lehetett ugrálni a tóba. Nagyon jól éreztük

magunkat.

Egyik percben egy hirtelen gondolattól vezérelve elhatároztam,

hogy én is ugrom egyet, és már cselekedtem is. Uzsgyi neki, vesd

bele magad! – és repültem is. Már csak a levegőben hallottam Petikémet:

– Apa, ne!

Késő volt! Becsobbantam a vízbe, és kiderült, hogy nem a kellő

helyről és röviden ugrottam, így a jobb lábammal pont a víz alatt

lévő betonlépcsőre érkeztem. Amint a vízbe értem, már éreztem,

hogy baj van. Összeugrottak az ínszalagjaim a bokámnál, csillagokat

láttam a fájdalomtól. Első, ami eszembe jutott, hogy nyolc nap

múlva indulunk egy amerikai turnéra hat hétre. Feljöttem a vízből,

a gyerekeim odaúsztak, én pedig mondtam nekik, hogy nem bírom

mozgatni a jobb lábamat. Gáz van! Bal lábam gyermekbénulásos,

arra nem tudok ráállni, a jobb meg tropa.

Átúsztam a tó másik oldalára, ott volt a kijárat, és egyben a büfé

terasza rengeteg emberrel. Én a meredek agyagfalon hason csúszva

próbáltam felkúszni, úgy néztem ki, mint a háborús filmekben

a partraszálló katonák. Ugyanilyen pozícióban, vagy fenéken araszolva

jutottam el a kocsiig, amit Havasréti Pali adott kölcsön egy

pár napra, mert az enyém szervizben volt. Vezetni tudtam valahogy,

persze iszonyatos fájdalmakkal. A család összepakolt, irány a Honvéd

kórház.

Ott dolgozott Dr. Cziffer Endre professzor, akit jól ismertünk,

és már útközben hívtuk. Feleségem ment be, hogy fogadjanak,

ők pedig mondták, hogy várnak. Persze én nem tudtam bemenni.

Kijöttek értem, és vittek a röntgenbe. Kiderült, hogy eltört a sarokcsontom,

az ínszalagok elszakadtak, és talán műtéttel helyre lehetne

hozni a bokámat.

Mondtam Dr. Cziffer Endrének, hogy nyolc nap múlva Amerikába

kell utaznom egy hathetes turnéra, találjon ki valamit, mert nekem

menni kell.

– Várjuk meg, míg lelohad, addig gondolkozom – mondta, majd

másnap a viziten folytatta. – A műtétnek van kockázata, mert ha

nem sikerül, akkor tolókocsi is lehet a vége. Ha nem operállak meg,

akkor elképzelhető, hogy a meglévő inak átveszik a szakadtak szerepét,

csak hosszabb a felépülési idő.

Azzal adott egy könnyített gipszet, de duplát, hogy ne mozduljon

el a sarokcsont. Persze mindenki próbált lebeszélni az utazásról,

és azzal is tisztában voltam, mekkora nehézségeket okozok majd

a zenésztársaimnak, hiszen a csomagjaimat, hangszereimet nekik

kell majd vinniük. A színpadkép se lesz az ideális, de nagyon bíztam

magamban, hogy meg tudom oldani. Így is lett, két bottal elindultam

a turnéra.

A gipszemre tettem egy fekete kalucsnit, amit a hóban tesznek

a rendes cipőre, hogy ne ázzon be, azzal eltakartam a gipszemet,

olyan volt, mint egy fellépő cipő. A koncerteken szépen bementem

a színpadra, leültem, úgy muzsikáltam, majd a végén, amikor összehúzták

a függönyt, kijöttem. Ahol elszállásoltak, és lépcső volt, a

fenekemen közlekedtem, nem volt könnyű, de segítettek a többiek.

Köszönet érte!

Megcsináltam a turnét, jól is sikerült, nagy siker volt. Akadt, aki

észre se vette, hogy törött lábbal játszom.

Itthon levették a gipszet, rehabilitációra jártam, három év után

már egészen jól működött a lábam.